A Bizottság 859/96/EK rendelete
(1996. május 10.)
az egyrészről az Európai Közösség, másrészről az Izlandi Köztársaság, a Norvég Királyság, illetve a Svájci Államszövetség közötti, az egyes mezőgazdasági termékekről szóló levélváltás formájában létrejött megállapodások alapján az 1995-ös évben bonyolított egyes Norvégiából származó behozatalokra fizetett behozatali vámok részleges visszatérítéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes mezőgazdasági termékekre vonatkozó, egyrészről az Európai Közösség, másrészről az Izlandi Köztársaság, a Norvég Királyság és a Svájci Konföderáció között levélváltás formájában létrejövő megállapodások megkötéséről szóló, 1995. december 20-i 95/582/EK tanácsi határozatra [1] és különösen annak 2. cikkére,
mivel 1995. december 20-án a Norvégiából származó tejsavóból készült sajtra vámkontingenst állapítottak meg, amely 1995. január 1-jén lép hatályba; mivel 1995-ben teljes behozatali vámokat vagy lefölözést alkalmaztak ezeknek a sajtoknak a Közösségbe való behozatalára; mivel a vámkontingens teljes mértékben kihasználásra került; mivel az eljárást annak megfelelően kell kialakítani, hogy lehetővé tegye az érintett piaci szereplők számára a ténylegesen befizetett lefölözések és vámok, valamint a legutóbb a 694/96/EK rendelettel [2] módosított, a tejre és a tejtermékekre vonatkozó behozatali szabályok alkalmazására vonatkozó részletes szabályok megállapításáról, valamint az e termékekre vonatkozó vámkontingensek megnyitásáról szóló, 1995. június 30-i 1600/95/EK bizottsági rendelet [3] III. mellékletében megállapított vámok közötti különbözet visszatérítését;
mivel a visszatérítések kiszámításáról szóló szabályokat annak figyelembevételével kell kialakítani, hogy 1995. február 1-jétől az ECU közös agrárpolitikával kapcsolatban alkalmazott értéke kiigazításra került, és 1995. július 1-jétől a lefölözés beépült a behozatali vámokba;
mivel az e rendeletben előírt rendelkezések összhangban vannak a Tej és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
(1) Az 1600/95/EK rendelet III. mellékletében megállapított behozatali vám, valamint a behozatalkor ténylegesen kifizetett lefölözés vagy behozatali vám közötti különbözetet 1995. január 1. és december 31. között a Norvégiából származó, tejsavóból készített sajtok behozatala esetén, a szükséges behozatali engedély és a szabad forgalomba bocsátásra vonatkozó nyilatkozat bemutatása ellenében visszatérítik.
(2) A visszatérítési kérelmeket e rendelet hatálybalépésétől számított 30 napon belül be kell nyújtani.
2. cikk
(1) Az 1. cikkben említett különbözetet a nemzeti valutában ténylegesen kifizetett behozatali vám, valamint az 1600/95/EK rendelet III. mellékletében megállapított, a nemzeti valutára átváltott behozatali vám alapján kell kiszámítani, a szabad forgalomba bocsátásra vonatkozó nyilatkozat elfogadásának napján érvényes átváltási árfolyamot alkalmazva.
(2) Az 1995. január 1. és 31. közötti behozatal esetén az 1600/95/EK rendelet III. mellékletében megállapított behozatali vám értékét el kell osztani 1,207509-el.
3. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1996. május 10-én.